ADDYSG, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Cynigion Trefniadaeth Ysgol gan Gyngor Cenedlaethol Cymru dros Addysg a Hyfforddiant 2002 a deuant i rym ar 1 Ebrill 2002. 2 Mae'r Rheoliadau hyn yn gymwys i Gymru. Dehongli 2 1 Yn y Rheoliadau hyn— ystyr “coleg addysg bellach” (“ further education college ”) yw sefydliad o fewn y sector addysg bellach (o fewn ystyr adran 91(3) o Ddeddf Addysg Bellach ac Uwch 1992) ); ystyr “ y Cyngor ” (“ the Council ”) yw Cyngor Cenedlaethol Cymru dros Addysg a Hyfforddiant; ystyr “cynigion i gau chweched dosbarth” (“ proposals to discontinue a sixth form ”) yw cynigion o'r math a grybwyllir ym mharagraff 20(1) o Atodlen 7; ystyr “y Cynulliad Cenedlaethol ” (“ the National Assembly ”) yw Cynulliad Cenedlaethol Cymru; ystyr “datganiad o anghenion addysgol arbennig” (“ statement of special educational needs ”) yw datganiad o anghenion addysgol arbennig a gynhelir o dan Ran IV o Ddeddf Addysg 1996 ; ystyr “ Deddf 1998 ” (“ the 1998 Act ”) yw Deddf Safonau a Fframwaith Ysgolion 1998; ystyr “ Deddf 2000 ” (“ the 2000 Act ”) yw Deddf Dysgu a Medrau 2000; mae i “grŵp oedran perthnasol” yr ystyr a roddir i “ relevant age group ” gan adran 142(1) o Ddeddf 1998 ; ystyr “sefydliad 16 i 19 oed” (“ 16 to 19 institution ”) yw ysgol a gynhelir— sy'n darparu addysg llawn amser sy'n addas i ofynion disgyblion dros oedran ysgol gorfodol, a nad yw'n darparu addysg llawn amser sy'n addas i ofynion disgyblion oedran ysgol gorfodol; ystyr “ysgol arbennig” (“ special school ”) yw ysgol gymunedol arbennig neu ysgol sefydledig arbennig; ystyr “ysgol prif-ffrwd” (“ mainstream school ”) yw ysgol a gynhelir heblaw ysgol arbennig. 2 Mae unrhyw gyfeiriad yn y Rheoliadau hyn at Atodlen 7 yn gyfeiriad at Atodlen 7 i Ddeddf 2000 . 3 At ddibenion y Rheoliadau hyn dyddiad cyhoeddi cynigion yw— a y dyddiad pan fodlonir gofynion rheoliad 4; neu b pan fodlonir gofynion gwahanol ar ddyddiadau gwahanol, yr olaf o'r dyddiadau hynny. Yr wybodaeth sydd i'w chynnwys mewn cynigion a gyhoeddir 3 1 Mae'r rheoliad hwn yn rhagnodi'r wybodaeth y mae'n rhaid i gynigion a gyhoeddir o dan baragraff 20 neu 28 o Atodlen 7 ei chynnwys at ddibenion paragraffau 20(2) a 28(2) o Atodlen 7. 2 Rhaid i'r cynigion hynny gynnwys yr wybodaeth a bennir yn Atodlen 1 i'r Rheoliadau hyn. Dull cyhoeddi'r cynigion 4 1 Mae'r rheoliad hwn yn rhagnodi dull cyhoeddi'r cynigion y mae'n ofynnol eu cyhoeddi o dan baragraff 20 neu 28 o Atodlen 7 at ddibenion paragraffau 20(2) a 28(2) o Atodlen 7. 2 Os ysgol a gynhelir yw'r ysgol, rhaid cyhoeddi cynigion o'r fath— a drwy eu gosod mewn man amlwg yn yr ardal y mae'r ysgol yn ei gwasanaethu; b mewn o leiaf un papur newydd sy'n cylchredeg yn yr ardal honno; ac c drwy eu gosod ym mhrif fynedfa'r ysgol neu wrth ei hymyl neu, os oes mwy nag un brif fynedfa, pob un ohonynt. 3 Pan fydd ysgol yn ysgol arbennig, rhaid cyhoeddi cynigion o'r fath— a mewn o leiaf un papur newydd sy'n cylchredeg yn ardal yr awdurdod addysg lleol sy'n cynnal yr ysgol; a b drwy eu gosod ym mhrif fynedfa'r ysgol neu wrth ei hymyl neu, os oes mwy nag un brif fynedfa, pob un ohonynt. Yr wybodaeth sydd i'w hanfon at y Cynulliad Cenedlaethol 5 1 Mae'r rheoliad hwn yn rhagnodi, at ddibenion paragraffau 21(1)(b) a 29(1)(b) o Atodlen 7, yr wybodaeth y mae'n rhaid i'r Cyngor ei hanfon at y Cynulliad Cenedlaethol. 2 Rhaid i'r Cyngor anfon at y Cynulliad Cenedlaethol yr wybodaeth a bennir yn Rhan II o Atodlen 2 i'r Rheoliadau hyn, os yw'r ysgol yn ysgol prif-ffrwd, neu Ran III o'r Atodlen honno, os yw'r ysgol yn ysgol arbennig, ynghyd â'r canlynol— a yr wybodaeth a bennir yn Rhan IV o'r Atodlen honno, os yw'r cynigion yn gynigion i gau chweched dosbarth; neu b yr wybodaeth a bennir yn Rhan V o'r Atodlen honno, os yw'r cynigion yn gynigion i gau sefydliad 16—19 oed. 3 Mae Rhan I o Atodlen 2 yn gymwys er mwyn dehongli'r termau a ddefnyddir yn Rhannau II i V o'r Atodlen honno. Cyrff y mae'n rhaid anfon copi o'r cynigion a gyhoeddir atynt — ysgolion arbennig 6 1 Mae'r rheoliad hwn yn rhagnodi, at ddibenion paragraffau 21(2) a 29(2) o Atodlen 7, y cyrff neu'r personau, yn achos ysgol arbennig, y mae'n rhaid i'r Cyngor hefyd anfon copi o'r cynigion a gyhoeddir atynt. 2 Rhaid i'r Cyngor anfon copi o'r cynigion a gyhoeddir— a at yr awdurdod addysg lleol sy'n cynnal yr ysgol; b at bob awdurdod addysg lleol sy'n cynnal datganiad o anghenion addysgol arbennig mewn perthynas â disgybl cofrestredig yn yr ysgol honno; c at rieni pob disgybl cofrestredig sydd yn yr ysgol; ch at unrhyw Awdurdod Iechyd sy'n gweithredu dros unrhyw ardal sy'n cynnwys unrhyw ran o ardal yr awdurdod addysg lleol sy'n cynnal neu y cynigir y dylai gynnal yr ysgol; a d at unrhyw Ymddiriedolaeth Gwasanaeth Iechyd Gwladol sydd â chyfrifoldeb am berchenogaeth neu reolaeth unrhyw ysbyty neu sefydliad arall neu gyfleusterau yn ardal yr awdurdod addysg lleol sy'n cynnal yr ysgol. Gwrthwynebiadau i'r cynigion 7 1 Mae'r rheoliad hwn yn rhagnodi, at ddibenion paragraff 41 o Atodlen 7, y cyfnod pryd y gellir anfon gwrthwynebiadau i'r cynigion at y Cynulliad Cenedlaethol. 2 Rhaid anfon gwrthwynebiadau at y Cynulliad Cenedlaethol o fewn mis ar ôl dyddiad cyhoeddi'r cynigion. Cymeradwyaethau amodol 8 1 Mae'r rheoliad hwn yn rhagnodi mathau o ddigwyddiadau at ddibenion paragraff 42(4) o Atodlen 7 (sy'n darparu y gall cymeradwyaeth i gynigion fod yn ddarostyngedig i ddigwyddiad penodedig sydd o fath rhagnodedig ac sy'n gorfod digwydd erbyn amser penodedig). 2 Y mathau o ddigwyddiadau yw unrhyw un o'r digwyddiadau canlynol sy'n ymwneud ag unrhyw ysgol neu ysgol arfaethedig arall y cyhoeddwyd cynigion ynglyn â hi o dan adran 28 neu 31 o Ddeddf 1998— a rhoi caniatâd cynllunio o dan Ran III o Ddeddf Cynllunio Gwlad a Thref 1990 ; b caffael tir y mae'r ysgol newydd, ehangiad arfaethedig o safle'r ysgol neu newid arall yn safle'r ysgol i gael eu hadeiladau arno; c caffael meysydd chwarae sydd i'w darparu ar gyfer yr ysgol; ch sicrhau unrhyw fynedfa angenrheidiol i dir neu feysydd chwarae y cyfeirir atynt ym mharagraffau (b) ac (c) yn ôl eu trefn yn y paragraff hwn; d gwneud trafodiad cyllid preifat o fewn ystyr rheoliad 16 o Reoliadau Awdurdodau Lleol (Cyllid Cyfalaf) 1997 ; ac dd gwneud unrhyw gynllun sy'n ymwneud ag unrhyw elusen sy'n gysylltiedig â'r ysgol neu'r ysgol arfaethedig. Darparu gwybodaeth gan y Cynulliad Cenedlaethol 9 1 Rhaid i'r Cynulliad Cenedlaethol hysbysu'r personau canlynol o bob penderfyniad a wneir o dan baragraff 42(1) neu 43(2) o Atodlen 7— a y Cyngor; b yr awdurdod addysg lleol sy'n cynnal yr ysgol; c os yw'r ysgol yn ysgol arbennig, pob awdurdod addysg lleol sy'n cynnal datganiad o anghenion addysgol arbennig mewn perthynas â disgybl cofrestredig yn yr ysgol; ch corff llywodraethu'r ysgol y mae'r cynigion yn ymwneud â hi; a d yn ddarostyngedig i baragraff (3), pob gwrthwynebydd y darparwyd cyfeiriad ar ei gyfer i'r Cynulliad Cenedlaethol. 2 Pan fydd y Cynulliad Cenedlaethol, yn unol â pharagraff (1), yn hysbysu'r personau y cyfeirir atynt yn y paragraff hwnnw o benderfyniad rhaid iddynt eu hysbysu hefyd o'r rhesymau dros y penderfyniad hwnnw. 3 Os bydd gwrthwynebiadau i gynnig ar ffurf deiseb (sef dogfen sy'n cynnwys testun un gwrthwynebiad wedi'i llofnodi gan fwy nag un gwrthwynebydd) gall y Cynulliad Cenedlaethol gydymffurfio â pharagraff (1)(d)— a drwy hysbysu'r person (os oes un) y mae'n ymddangos iddynt ei fod wedi trefnu i'r ddeiseb gael ei hanfon at y Cynulliad Cenedlaethol (os darparwyd cyfeiriad ar gyfer y person hwnnw); neu b os nad oes person o'r fath (neu os na ddarparwyd cyfeiriad ar gyfer y person hwnnw), drwy hysbysu unrhyw un wrthwynebydd y mae ei enw'n ymddangos ar y ddeiseb. Cynigion a gyhoeddir o dan baragraff 43(4) o Atodlen 7 10 Mae Atodlen 3 i'r Rheoliadau hyn yn effeithiol mewn perthynas â chynigion o dan baragraff 43(4) o Atodlen 7 (cynigion a gafodd eu cyhoeddi a'u cymeradwyo'n flaenorol o dan Atodlen 7 nad ydynt i'w gweithredu). Newid categori ysgol 11 Os bydd ysgol, ar ôl i gynigion gael eu cyhoeddi o dan Atodlen 7 ond cyn iddynt gael eu gweithredu, yn newid categori o dan Atodlen 8 i Ddeddf 1998 o ysgol gymunedol neu ysgol gymunedol arbennig rhaid i'r cynigion (i'r graddau nad ydynt wedi cael eu gweithredu) gael eu gweithredu gan yr awdurdod addysg lleol (er gwaethaf paragraff 44 o Atodlen 7). Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 . D. Elis - Thomas Llywydd y Cynulliad Cenedlaethol 26 Chwefror 2002